               EUROPOS KOMISIJA
            Briuselis, 2020 01 22
            COM(2020) 24 final
            2020/0011(NLE)
            Pasiūlymas
            TARYBOS SPRENDIMAS
            kuriuo valstybės narės įgaliojamos dėl Europos Sąjungos interesų ratifikuoti 2019 m. Tarptautinės darbo organizacijos konvenciją dėl smurto ir priekabiavimo (Nr. 190)

               AIŠKINAMASIS MEMORANDUMAS

               1.PASIŪLYMO DALYKAS

               Siūlomu Tarybos sprendimu valstybėms narėms bus suteikta galimybė Sąjungos kompetencijai priklausančiais klausimais ratifikuoti Konvenciją dėl smurto ir priekabiavimo darbo aplinkoje panaikinimo, dar vadinamą 2019 m. Tarptautinės darbo organizacijos (TDO) konvencija dėl smurto ir priekabiavimo (Nr. 190) (toliau – Konvencija).

               2.PASIŪLYMO APLINKYBĖS

               Kaip neseniai atskleidė #metoo ir kiti panašūs judėjimai, smurtas ir priekabiavimas darbo aplinkoje, įskaitant smurtą ir priekabiavimą dėl lyties, paplitę visame pasaulyje. Būtina stiprinti prevenciją ir aukų apsaugą.

               Siekiant šio tikslo, 2019 m. birželio 21 d. 108-ojoje (šimtųjų metinių) Tarptautinėje darbo konferencijoje buvo priimta 2019 m. TDO konvencija dėl smurto ir priekabiavimo (Nr. 190) ir 2019 m. rekomendacija dėl smurto ir priekabiavimo (Nr. 206) (toliau – Rekomendacija).

               Konvencija yra pirmasis tarptautinės teisės aktas, kuriuo nustatomi konkretūs, visuotinai taikytini kovos su priekabiavimu ir smurtu darbe standartai ir nurodomos priemonės, kurių reikia imtis valstybėms ir kitiems šioje srityje dirbantiems subjektams. Konvencijos ir Rekomendacijos tikslas – nustatyti įtraukią, integruotą ir lyčių aspektu pagrįstą smurto ir priekabiavimo darbo aplinkoje prevencijos ir panaikinimo koncepciją.

               Europos Sąjunga (ES) yra įsipareigojusi tiek savo vidaus erdvėje, tiek išorės santykių srityje propaguoti žmogaus teises ir deramas (be kita ko, saugias ir sveikas) darbo sąlygas, moterų ir vyrų lygybę ir siekti panaikinti diskriminaciją.

               ES lygmeniu po Komisijos surengtų konsultacijų su Europos socialiniais partneriais dėl smurto darbe ir jo poveikio darbuotojų sveikatai ir saugai
                  1
                2007 m. Europos socialiniai partneriai sudarė Pagrindų susitarimą dėl priekabiavimo ir smurto darbe
                  2
               . Juo sukurta sistema, pagal kurią darbdaviai, darbuotojai ir jų atstovai gali aktyviais veiksmais nustatyti priekabiavimo ir smurto darbe problemas, užkirsti joms kelią ir jas spręsti.

               Įgyvendinti tarptautinės teisės aktą dėl kovos su smurtu ir priekabiavimu darbe savo vidaus teisės sistemoje ES suinteresuota dėl to, kad Konvencijoje aptariamos tam tikros Sąjungos teisės sritys, o Europos Sąjunga neturi galimybės prie jos prisijungti. Kalbant apie materialinę teisę, Konvencijos nuostatų turinys nekelia problemų galiojančios ES acquis požiūriu. Taigi ES valstybės narės turėtų ratifikuoti Konvenciją dėl ES interesų. Tuo tikslu, atsižvelgiant į ES kompetenciją Konvencijos reglamentuojamose srityse, reikia pašalinti visas ES lygmens teisines kliūtis, trukdančias ES valstybėms narėms ratifikuoti Konvenciją.

               2.1Konvencijos turinys

               Toliau apibendrinamas 2019 m. TDO konvencijos dėl smurto ir priekabiavimo (Nr. 190) turinys.

               Konvencijos preambulėje:

               ·pripažįstama kiekvieno asmens teisė į darbą be smurto ir priekabiavimo;

               ·pripažįstama, kad smurtas ir priekabiavimas darbe gali būti žmogaus teisių pažeidimas ar piktnaudžiavimas jomis, kad smurtas ir priekabiavimas kelia grėsmę lygioms galimybėms, yra nepriimtini ir nesuderinami su deramomis darbo sąlygomis;

               ·pripažįstama, kad smurtas ir priekabiavimas darbe veikia asmens psichologinę, fizinę ir lytinę sveikatą, orumą ir šeimos bei socialinę aplinką, gali trukdyti asmenims, ypač moterims, patekti į darbo rinką, joje išlikti ir kilti karjeros laiptais.

               Konvencijos I dalyje „Terminų apibrėžtys“:

               ·nustatoma bendra smurto ir priekabiavimo apibrėžtis, apimanti įvairų nepriimtiną elgesį ir praktiką arba jų grėsmę, nesvarbu, ar tai pavienis, ar pasikartojantis reiškinys, jei juo siekiama, daroma arba gali būti daroma fizinė, psichologinė, seksualinė arba ekonominė žala (1 straipsnio a punktas);

               ·apibrėžiama smurto dėl lyties ir priekabiavimo sąvoka (1 straipsnio b punktas);

               ·nedarant poveikio bendrai smurto ir priekabiavimo apibrėžčiai, nustatoma, kad nacionaliniuose įstatymuose ir kituose teisės aktuose smurtas ir priekabiavimas gali būti apibrėžiami kaip viena arba kaip atskiros sąvokos (1 straipsnio 2 dalis).

               Konvencijos II dalyje „Taikymo sritis“:

               ·nustatoma, kad turi būti ginami darbuotojai ir kiti asmenys darbo aplinkoje, įskaitant darbuotojus, kaip apibrėžta nacionalinėje teisėje ir praktikoje, taip pat dirbantys asmenys, kad ir koks būtų jų sutartinis statusas, mokomąją praktiką atliekantys asmenys, įskaitant stažuotojus ir pameistrius, darbuotojai, kurių darbo sutartis buvo nutraukta, savanoriai, darbo ieškantys asmenys ir darbo paraiškas pateikę asmenys, taip pat asmenys, vykdantys darbdavio įgaliojimus, pareigas ar atsakomybę (2 straipsnis);

               ·nustatoma, kad Konvencija taikoma smurtui ir priekabiavimui darbo aplinkoje, kuris apima daugiau nei darbo vietą – tai ir su darbu susijusi infrastruktūra ir ryšiai, kelionės ir socialinė veikla, taip pat darbdavio teikiamas apgyvendinimas bei kelionė į darbą ir iš jo (3 straipsnis).

               Pagal III dalį „Pagrindiniai principai“ ratifikuojančios valstybės, turi, be kita ko:

               ·nustatyti įtraukią, integruotą ir lyčių aspektu pagrįstą smurto ir priekabiavimo darbo aplinkoje prevencijos ir panaikinimo koncepciją, be kita ko, priimdamos teisės aktus, kuriais draudžiamas smurtas ir priekabiavimas (4 straipsnio 2 dalis);

               ·užtikrinti, kad būtų vykdomos atitinkamos kovos su smurtu ir priekabiavimu politikos priemonės (4 straipsnio 2 dalies b punktas);

               ·priimti visapusišką kovos su smurtu ir priekabiavimu strategiją ir užtikrinti aukoms galimybę pasinaudoti teisių gynimo priemonėmis ir parama (4 straipsnio 2 dalies c punktas);

               ·priimti įstatymus ir kitus teisės aktus bei politikos priemones, kuriais užtikrinama teisė į lygybę ir nediskriminavimą užimtumo srityje, be kita ko, skirtus pažeidžiamoms grupėms ir pažeidžiamose situacijose esančioms grupėms (6 straipsnis).

               Pagal IV dalį „Apsauga ir prevencija“ ratifikuojančios valstybės visų pirma turi:

               ·priimti reikiamas smurto ir priekabiavimo darbo aplinkoje prevencijos priemones (8 straipsnis);

               ·priimti įstatymus ir kitus teisės aktus, kuriais reikalaujama, kad darbdaviai užkirstų kelią smurtui ir priekabiavimui, be kita ko, įvertindami smurto ir priekabiavimo riziką, suteikdami atitinkamiems asmenims informaciją ir rengdami mokymus (9 straipsnis).

               Be to, pagal V dalį „Vykdymo užtikrinimas ir teisių gynimo priemonės“ ratifikuojančios valstybės turi imtis reikiamų veiksmų, kad užtikrintų galimybę paprastai pasinaudoti tinkamomis ir veiksmingomis teisių gynimo priemonėmis; pripažinti smurto šeimoje poveikį ir, kiek praktiškai įmanoma, švelninti jo poveikį darbo aplinkoje, taip pat užtikrinti darbuotojų teisę pasitraukti iš darbe susidariusios situacijos, kuri kelia neišvengiamą ir didelį pavojų patirti smurtą ir priekabiavimą (10 straipsnis).

               Konvencijoje taip pat išdėstytos nuostatos dėl gairių teikimo, mokymo ir informuotumo didinimo.

               2.2Sąjungos teisės aktai dėl smurto ir priekabiavimo darbo aplinkoje

               Kai kurie Konvencijos ir ją papildančios Rekomendacijos aspektai yra susiję su sritimis, kurioms taikoma ES teisė, visų pirma tai:

               ·SESV 153 straipsnio 1 dalies a ir i punktai ir 157 straipsnio 3 dalis, pagal kuriuos Sąjunga remia ir papildo valstybių narių veiklą, kuria gerinamos darbo sąlygos, kad būtų užtikrinta darbuotojų sveikata ir sauga, taip pat užtikrinama moterų ir vyrų lygybė dėl galimybių darbo rinkoje ir požiūrio darbe, taip pat imasi priemonių užtikrinti, kad būtų taikomas moterų ir vyrų lygių galimybių ir vienodo požiūrio užimtumo bei profesinės veiklos srityje principas;

               ·Pagrindų Direktyva 89/391/EEB
                  3
               , kuri taikoma visų rūšių grėsmėms darbuotojų sveikatai ir saugai darbe, įskaitant psichosocialinę riziką, kaip antai priekabiavimą ir smurtą;

               ·2007 m. Europos socialinių partnerių pagrindų susitarimas dėl priekabiavimo ir smurto darbe
                  4
               , sudarytas pagal EB sutarties 138 straipsnį (dabar – SESV 155 straipsnis), kuriuo darbdaviams, darbuotojams ir jų atstovams suteikiama veiksmų sistema, leidžianti nustatyti priekabiavimo ir smurto darbe problemas, užkirsti joms kelią ir jas spręsti;

               ·2014–2020 m. ES darbuotojų saugos ir sveikatos strateginė programa
                  5
                ir Komisijos komunikatas „Saugesnės ir sveikesnės darbo vietos visiems. ES darbuotojų saugos ir sveikatos teisės aktų ir politikos modernizavimas“
                  6
               , kuriuose pabrėžiama, kad svarbu gerinti psichosocialinės rizikos prevenciją darbo vietoje;

               ·Direktyva 2006/54/EB dėl vienodo požiūrio į vyrus ir moteris ir lygių galimybių užimtumo bei profesinėje srityje principo taikymo, kurioje, be kita ko, įtvirtintos priekabiavimo ir seksualinio priekabiavimo draudimo nuostatos
                  7
               ;

               ·2000 m. lapkričio 27 d. direktyva 2000/78/EB, nustatanti vienodo požiūrio užimtumo ir profesinėje srityje bendruosius pagrindus
                  8
               ;

               ·Direktyva 2000/43/EB, įgyvendinanti vienodo požiūrio principą asmenims nepriklausomai nuo jų rasės arba etninės priklausomybės
                  9
               ;

               ·2017 m. gegužės 11 d. Tarybos sprendimai dėl Europos Tarybos konvencijos dėl smurto prieš moteris ir smurto šeimoje prevencijos ir kovos su juo (Stambulo konvencija)
                  10
                pasirašymo Sąjungos vardu
                  11
                ir vykstančios diskusijos Taryboje dėl Sąjungos prisijungimo prie Stambulo konvencijos, kurioje įtvirtintos nuostatos dėl smurto prieš moteris ir smurto šeimoje, įskaitant seksualinį priekabiavimą, prevencijos, tokio smurto aukų apsaugos ir nusikaltėlių baudimo.

               Dar kiti Konvencijos ir Rekomendacijos aspektai yra susiję su sritimis, kurioms taikoma Sąjungos teisė teisminio bendradarbiavimo ir nusikaltimų aukų teisių
                  12
               , migracijos, prieglobsčio ir laisvo judėjimo
                  13
                srityse – šiose srityse Sąjungos antrinės teisės
                  14
                nuostatomis įtvirtintos nusikaltimų aukų ir jų šeimos narių teisė gauti tinkamą informaciją, paramą ir apsaugą, dalyvauti baudžiamajame procese, būti pripažintiems ir teisė į pagarbų, profesionalų ir nediskriminacinį elgesį.

               Konvencijoje ir Rekomendacijoje taip pat yra valstybių narių kompetencijai priklausančių nuostatų, visų pirma derybų dėl kolektyvinių sutarčių klausimais.

               3.KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               Netaikoma.

               4.ĮGALIOJIMAS DĖL SĄJUNGOS INTERESŲ RATIFIKUOTI KONVENCIJĄ

               Konvencijoje aptariamos tam tikros Sąjungos teisės sritys, kaip antai darbuotojų sveikata ir sauga, lygybė ir nediskriminavimas, kuriose pasiektas gana aukštas reglamentavimo lygis.

               Pagal Europos Sąjungos Teisingumo Teismo išaiškintus išorės kompetencijų principus
                  15
               , be kita ko, konkrečiai dėl TDO konvencijų sudarymo ir ratifikavimo
                  16
               , pačios valstybės narės negali ratifikuoti Konvencijos, nes tam tikros Konvencijos dalys pagal SESV 3 straipsnio 2 dalį priklauso Sąjungos kompetencijai.

               Tačiau ES negali ratifikuoti TDO konvencijos, nes pagal TDO įstatus
                  17
                tokių konvencijų šalimis gali būti tik valstybės.

               Todėl ES institucijos ir valstybės narės turi imtis reikiamų bendradarbiavimo priemonių, kad galėtų ratifikuoti Konvenciją ir įgyvendinti joje nustatytus įsipareigojimus
                  18
               .

               Nuo 2005 m. Taryba yra įgaliojusi valstybes nares dėl ES interesų ratifikuoti penkias TDO konvencijas ir vieną TDO protokolą, kurių tam tikros dalys priklauso ES kompetencijai
                  19
               .

               Kalbant apie materialinę teisę, Konvencijos nuostatų turinys nekelia problemų galiojančios ES acquis požiūriu. Pagal TDO įstatų 19 straipsnio 8 dalį Konvencijoje nustatyti būtiniausi standartai. Tai reiškia, kad ES teisės nuostatos gali būti griežtesnės nei Konvencijos ir atvirkščiai
                  20
               .

               Todėl siūlomu Tarybos sprendimu valstybės narės bus įgaliotos dėl ES interesų ratifikuoti ES kompetencijai priklausančias Konvencijos dalis ir paragintos dėti pastangas, kad tai būtų padaryta iki 2022 m. pabaigos.

               5.TEISINIS PAGRINDAS

               5.1Procedūrinis teisinis pagrindas

               Sutarties dėl Europos Sąjungos veikimo (SESV) 218 straipsnio 6 dalis taikoma neatsižvelgiant į tai, ar Sąjunga yra tarptautinį susitarimą priėmusios organizacijos narė
                  21
               .

               5.2Materialinis teisinis pagrindas

               5.2.1Principai

               Sprendimo pagal SESV 218 straipsnio 6 dalį materialinis teisinis pagrindas pirmiausia priklauso nuo tarptautinio susitarimo, kuris turi būti ratifikuotas dėl Sąjungos interesų, tikslo ir turinio. Jeigu susitarimu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 6 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis. Atsižvelgiant į tai, kad susitarimu siekiama kelių tikslų arba jį sudaro kelios dalys, kuri (-ios) yra neatsiejamai susiję (-ios) ir nė vienas (-a) iš jų nėra tik papildomas (-a), sprendimo pagal SESV 218 straipsnio 6 dalį materialinis teisinis pagrindas išimties tvarka turės apimti įvairius atitinkamus teisinius pagrindus.

               5.2.2. Principų taikymas nagrinėjamu atveju (taip pat žr. 2 skyriuje pateiktą informaciją apie Sąjungos teisę)

               Nors Konvencijoje yra nuostatų dėl nediskriminavimo, teisminio bendradarbiavimo ir nusikaltimų aukų teisių, pagrindinis jos tikslas ir turinys yra susiję su socialine politika – visų pirma tai darbo aplinkos gerinimas siekiant apsaugoti darbuotojų sveikatą bei saugą (SESV 153 straipsnio 1 dalies a punktas) bei moterų ir vyrų lygybė, susijusi su galimybėmis darbo rinkoje ir požiūriu darbe (SESV 153 straipsnio 1 dalies i punktas), t. y. sritys, kuriose pagal SESV 153 straipsnio 2 dalį yra priimta direktyvų, taip pat moterų ir vyrų lygių galimybių ir vienodo požiūrio į moteris ir vyrus užimtumo bei profesinės veiklos srityje principo taikymas pagal SESV 157 straipsnio 3 dalį.

               Konvencijos tikslo ir turinio ryšys su kova su diskriminacija pagal 19 straipsnį yra antrinis.

               Todėl siūlomo sprendimo materialinis teisinis pagrindas yra SESV 153 straipsnio 2 dalis kartu su 153 straipsnio 1 dalies a punktu, 153 straipsnio 1 dalies i punktu ir 157 straipsnio 3 dalimi.

               6.Išvada

               Siūlomo sprendimo teisinis pagrindas turėtų būti SESV 153 straipsnio 2 dalis, 153 straipsnio 1 dalies a punktas, 153 straipsnio 1 dalies i punktas ir 157 straipsnio 3 dalis – kartu su SESV 218 straipsnio 6 dalimi tai yra pagrindinis Sąjungos teisės aktų, susijusių su sveikata ir sauga darbe bei vyrų ir moterų lygybe užimtumo ir profesinėje srityje, teisinis pagrindas.

               2020/0011 (NLE)

               Pasiūlymas

               TARYBOS SPRENDIMAS

               kuriuo valstybės narės įgaliojamos dėl Europos Sąjungos interesų ratifikuoti 2019 m. Tarptautinės darbo organizacijos konvenciją dėl smurto ir priekabiavimo (Nr. 190)

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 153 straipsnio 2 dalį kartu su 153 straipsnio 1 dalies a ir i punktais, 157 straipsnio 3 dalimi bei 218 straipsnio 6 dalies a punkto v papunkčiu,

               atsižvelgdama į Europos Komisijos pasiūlymą,

               atsižvelgdama į Europos Parlamento pritarimą,

               kadangi:

               (1)2019 m. 108-ojoje sesijoje Tarptautinė darbo konferencija priėmė Tarptautinės darbo organizacijos konvenciją dėl smurto ir priekabiavimo darbo aplinkoje panaikinimo, dar vadinamą 2019 m. konvencija dėl smurto ir priekabiavimo (Nr. 190) (toliau – Konvencija);

               (2)siekdama visiems darbuotojams suteikti deramas darbo sąlygas, užtikrinti sveikatą ir saugą, ginti lyčių lygybę ir kovoti su diskriminacija, Sąjunga skatina ratifikuoti tarptautines darbo konvencijas, kurias Tarptautinė darbo organizacija yra pripažinusi aktualiomis;

               (3)kai kurios Konvencijos nuostatos pagal SESV 153 straipsnio 2 dalį, 153 straipsnio 1 dalies a ir i punktus ir 157 straipsnio 3 dalį patenka į Sąjungos socialinės politikos acquis dėl sveikatos ir saugos darbe bei vyrų ir moterų lygybės užimtumo ir profesinėje srityje
                  22
               . Dar kitos Konvencijos nuostatos patenka į Sąjungos acquis kovos su diskriminacija srityje
                  23
               ;

               (4)dėl to tam tikros Konvencijos dalys priklauso Sąjungos kompetencijai, ir valstybės narės negali prisiimti su šiomis dalimis susijusių įsipareigojimų nedalyvaujant Sąjungos institucijoms
                  24
               ;

               (5)Sąjunga negali ratifikuoti Konvencijos, nes jos šalimis gali būti tik valstybės;

               (6)todėl valstybės narės turėtų būti įgaliotos, bendrai veikdamos Sąjungos interesų labui, ratifikuoti Sąjungos kompetencijai priklausančias Konvencijos dalis,

               PRIĖMĖ ŠĮ SPRENDIMĄ:

               1 straipsnis

               Valstybės narės įgaliojamos ratifikuoti pagal SESV 153 straipsnio 2 dalį, 153 straipsnio 1 dalies a ir i punktus ir 157 straipsnio 3 dalį Europos Sąjungos kompetencijai priklausančias 2019 m. Tarptautinės darbo organizacijos konvencijos dėl smurto ir priekabiavimo (Nr. 190) dalis.

               2 straipsnis

               Valstybės narės turėtų imtis reikiamų veiksmų, kad kuo greičiau, pageidautina iki 2022 m. gruodžio 31 d., deponuotų Konvencijos ratifikavimo dokumentus Tarptautinio darbo biuro generaliniam direktoriui.

               3 straipsnis

               Šis sprendimas skirtas valstybėms narėms.

               Priimta Briuselyje

                     Tarybos vardu

                     Pirmininkas

                     (1)

                        C/2004/5220.

                     (2)

                        COM(2007) 686.

                     (3)

                        1989 m. birželio 12 d. Tarybos direktyva dėl priemonių darbuotojų saugai ir sveikatos apsaugai darbe gerinti nustatymo (89/391/EEB), OL L 183, 1989 6 29, p. 1–8.

                     (4)

                        COM(2007) 686.

                     (5)

                        COM(2014) 332 final.

                     (6)

                        COM/2017/012 final.

                     (7)

                        OL L 204, 2006 7 26, p. 23–36. Panašios nuostatos taip pat įtvirtintos 2004 m. gruodžio 13 d. Tarybos direktyvoje 2004/113/EB, įgyvendinančioje vienodo požiūrio į moteris ir vyrus principą dėl galimybės naudotis prekėmis bei paslaugomis ir prekių tiekimo bei paslaugų teikimo, OL L 373, 2004 12 21, p. 37–43, ir 2010 m. liepos 7 d. Europos Parlamento ir Tarybos direktyvoje 2010/41/ES dėl vienodo požiūrio į savarankiškai dirbančius vyrus ir moteris principo taikymo, kuria panaikinama Tarybos direktyva 86/613/EEB, OL L 180, 2010 7 15, p. 1–6.

                     (8)

                        OL L 303, 2000 12 2, p. 16–22.

                     (9)

                        OL L 180, p. 22–26.

                     (10)

                        Europos Tarybos konvencija dėl smurto prieš moteris ir smurto šeimoje prevencijos ir kovos su juo, Europos Tarybos sutarčių rinkinys, Nr. 210, paskelbta
                  https://www.coe.int/en/web/conventions/full-list/-/conventions/rms/090000168008482e
                  .

                     (11)

                        2017 m. gegužės 11 d. Tarybos sprendimas 2017/865 dėl Europos Tarybos konvencijos dėl smurto prieš moteris ir smurto šeimoje prevencijos ir kovos su juo pasirašymo Europos Sąjungos vardu atsižvelgiant į klausimus, susijusius su teisminiu bendradarbiavimu baudžiamosiose bylose, OL L 131, 2017 5 20, p. 11–12; 2017 m. gegužės 11 d. Tarybos sprendimas 2017/866 dėl Europos Tarybos konvencijos dėl smurto prieš moteris ir smurto šeimoje prevencijos ir kovos su juo pasirašymo Europos Sąjungos vardu atsižvelgiant į prieglobstį ir negrąžinimo principą, OL L 131, 2017 5 20, p. 13–14.

                     (12)

                        SESV 82, 83, 84 ir 156 straipsniai.

                     (13)

                        SESV 21, 46, 78 ir 79 straipsniai.

                     (14)

                        2012 m. spalio 25 d. direktyva 2012/29/ES, kuria nustatomi būtiniausi nusikaltimų aukų teisių, paramos joms ir jų apsaugos standartai, OL L 315, 2012 11 14, p. 57–73.

                     (15)

                        1971 m. kovo 31 d. ETT sprendimas dėl AETR (Europos šalių susitarimo dėl kelių transporto priemonių ekipažų, važiuojančių tarptautiniais maršrutais, darbo), byla 22/70, Rink. 1971, 263.

                     (16)

                        1993 m. kovo 19 d. ETT nuomonė byloje 2/91dėl TDO cheminių medžiagų konvencijos Nr. 170, Rink. 1993-I, p. 1061.

                     (17)

                        TDO įstatų 1 straipsnio 2 dalis.

                     (18)

                        ETT nuomonė byloje 2/91 (ten pat), 36, 37 ir 38 punktai.

                     (19)

                        2005 m. balandžio 14 d. Tarybos sprendimas, įgaliojantis valstybes nares Bendrijos interesų labui ratifikuoti Tarptautinės darbo organizacijos konvenciją dėl jūrininkų tapatybės dokumentų (Konvencija Nr. 185), OL L 136, 2005 5 30, p.1; 2007 m. birželio 7 d. Tarybos sprendimas, įgaliojantis valstybes nares Europos bendrijos interesų labui ratifikuoti Tarptautinės darbo organizacijos 2006 m. darbo jūroje konvenciją, OL L 161, 2007 6 22, p. 63; 2010 m. birželio 7 d. Tarybos sprendimas, kuriuo valstybės narės įgaliojamos Europos Sąjungos interesų labui ratifikuoti Tarptautinės darbo organizacijos 2007 m. Darbo žvejybos sektoriuje konvenciją (Konvencija Nr. 188), OL L 145, 2010 6 11, p. 12. 2014 m. sausio 28 d. Tarybos sprendimas, kuriuo valstybės narės įgaliojamos Europos Sąjungos interesų labui ratifikuoti 1990 m. Tarptautinės darbo organizacijos konvenciją dėl saugumo darbe naudojant chemines medžiagas (Konvencija Nr. 170) (2014/52/ES); 2014 m. sausio 28 d. Tarybos sprendimas, kuriuo valstybės narės įgaliojamos Europos Sąjungos interesų labui ratifikuoti 2011 m. Tarptautinės darbo organizacijos konvenciją dėl deramo darbo namų ūkio darbuotojams (Konvencija Nr. 189) (2014/51/ES); 2015 m. lapkričio 10 d. Tarybos sprendimas (ES) 2015/2071, kuriuo valstybės narės įgaliojamos dėl Europos Sąjungos interesų ratifikuoti 1930 m. Tarptautinės darbo organizacijos konvencijos dėl priverstinio ar privalomojo darbo 2014 m. protokolo 1–4 straipsnių nuostatas, susijusias su teisminiu bendradarbiavimu baudžiamosiose bylose, OL L 301, 2015 11 18; 2015 m. lapkričio 10 d. Tarybos sprendimas (ES) 2015/2037, kuriuo valstybės narės įgaliojamos dėl Europos Sąjungos interesų ratifikuoti 1930 m. Tarptautinės darbo organizacijos konvencijos dėl priverstinio ar privalomojo darbo 2014 m. protokolo nuostatas, susijusias su socialine politika, OL L 298, 2015 11 14.

                     (20)

                        ETT nuomonė byloje 2/91 (ten pat), 18 punktas.

                     (21)

                        ETT nuomonė dėl Cheminių medžiagų konvencijos Nr. 170, 2/91 (ten pat), ir 2014 m. spalio 7 d. Teisingumo Teismo sprendimas Vokietija prieš Tarybą, C-399/12, ECLI:EU:C:2014:2258, 64 punktas.

                     (22)

                        1989 m. birželio 12 d. Tarybos direktyva dėl priemonių darbuotojų saugai ir sveikatos apsaugai darbe gerinti nustatymo (89/391/EEB), OL L 183, 1989 6 29, p. 1–8; 2006 m. liepos 5 d. Europos Parlamento ir Tarybos direktyva 2006/54/EB dėl moterų ir vyrų lygių galimybių ir vienodo požiūrio į moteris ir vyrus užimtumo bei profesinės veiklos srityje principo įgyvendinimo (nauja redakcija), OL L 204, 2006 7 26, p. 23–36; taip pat 2004 m. gruodžio 13 d. Tarybos direktyva 2004/113/EB, įgyvendinanti vienodo požiūrio į moteris ir vyrus principą dėl galimybės naudotis prekėmis bei paslaugomis ir prekių tiekimo bei paslaugų teikimo, OL L 373, 2004 12 21, p. 37–43, ir 2010 m. liepos 7 d. Europos Parlamento ir Tarybos direktyva 2010/41/ES dėl vienodo požiūrio į savarankiškai dirbančius vyrus ir moteris principo taikymo, kuria panaikinama Tarybos direktyva 86/613/EEB, OL L 180, 2010 7 15, p. 1–6.

                     (23)

                        2000 m. lapkričio 27 d. Tarybos direktyva 2000/78/EB, nustatanti vienodo požiūrio užimtumo ir profesinėje srityje bendruosius pagrindus, OL L 303, 2000 12 2, p. 16–22; 2000 m. birželio 29 d. Tarybos direktyva 2000/43/EB, įgyvendinanti vienodo požiūrio principą asmenims nepriklausomai nuo jų rasės arba etninės priklausomybės, OL L 180, 2000 7 19, p. 22–26.

                     (24)

                        1993 m. kovo 19 d. Europos Teisingumo Teismo nuomonė 2/91, Rink. 1993-I, p. 1061, 26 punktas.


               EUROPOS KOMISIJA
            Briuselis, 2020 02 12
            COM(2020) 59 final
            2020/0027(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Tarptautinės civilinės aviacijos organizacijos taryboje, dėl tam tikrų Čikagos konvencijos priedų pakeitimų priėmimo

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas susijęs su sprendimu, kuriuo nustatoma pozicija, kurios Sąjungos vardu turi būti laikomasi Tarptautinės civilinės aviacijos organizacijos (ICAO) taryboje, atsižvelgiant į tai, kad ICAO taryba savo 219-ajame posėdyje ketina priimti šiuos Tarptautinės civilinės aviacijos konvencijos (toliau – Čikagos konvencija) priedų pakeitimus:

               –1 priedo 176 pakeitimą;

               –3 priedo 79 pakeitimą;

               –4 priedo 61 pakeitimą;

               –6 priedo I dalies 44 pakeitimą;

               –6 priedo II dalies 37 pakeitimą;

               –6 priedo III dalies 23 pakeitimą;

               –10 priedo I tomo 92 pakeitimą;

               –10 priedo II tomo 92 pakeitimą;

               –11 priedo 52 pakeitimą;

               –13 priedo 18 pakeitimą;

               –14 priedo I tomo 15 pakeitimą;

               –14 priedo II tomo 9 pakeitimą;

               –15 priedo 41 pakeitimą;

               –16 priedo I tomo 13 pakeitimą;

               –16 priedo II tomo 10 pakeitimą;

               –16 priedo III tomo 1 pakeitimą;

               –18 priedo 13 pakeitimą.

               2.Pasiūlymo aplinkybės

               2.1.Tarptautinės civilinės aviacijos konvencija

               Čikagos konvencija siekiama reguliuoti tarptautinį oro susisiekimą. Čikagos konvencija įsigaliojo 1947 m. balandžio 4 d. ir ja įsteigta ICAO.

               Čikagos konvencijos šalys yra visos valstybės narės.

               2.2.Tarptautinės civilinės aviacijos organizacijos taryba

               ICAO yra specializuota Jungtinių Tautų agentūra. ICAO tikslai ir uždaviniai – plėtoti tarptautinės oro navigacijos principus bei metodus ir skatinti tarptautinio oro susisiekimo planavimą bei plėtrą.

               ICAO taryba yra nuolatinis ICAO organas, sudarytas iš 36 susitariančiųjų valstybių, kurias trejų metų laikotarpiui išrenka ICAO asamblėja. 2019–2022 m. ICAO taryboje atstovaujama tam tikram skaičiui valstybių narių.

               Čikagos konvencijos 54 straipsnyje išvardytos privalomos ICAO tarybos funkcijos – tvirtinti tarptautinius standartus ir rekomenduojamą praktiką, kurie įtraukiami į Čikagos konvencijos priedus.

               2.3.Numatomas Tarptautinės civilinės aviacijos organizacijos tarybos aktas

               219-ajame posėdyje ICAO taryba turi priimti Čikagos konvencijos priedų pakeitimus (numatomus aktus). Išsami informacija išdėstyta siūlomo ICAO tarybos sprendimo priede.

               3.Pozicija, kurios turi būti laikomasi Sąjungos vardu

               ICAO taryba savo 219-ajame posėdyje, prasidėsiančiame 2020 m. kovo 2 d., turi priimti tam tikrus

               įvairių Čikagos konvencijos priedų pakeitimus, susijusius su sauga, aplinka ir oro navigacija. Išsami informacija išdėstyta siūlomo ICAO tarybos sprendimo priede.

               Priede aptariant kiekvieną punktą daroma nuoroda ir į atitinkamus Sąjungos teisės aktus. Iš to matyti, kad visi nurodyti pakeitimai yra susiję su sritimis, daugiausia reguliuojamomis Sąjungos teisės aktais, taigi priklausančiomis išimtinei Sąjungos išorės kompetencijai.

               Atsižvelgiant į tai ir į atitinkamus Sąjungos teisės aktus, pozicija, kurios turi būti laikomasi Sąjungos vardu ICAO tarybos 219-ajame posėdyje, – pritarti siūlomiems pakeitimams.  Kai kuriais atvejais toks pritarimas patikslintas pastabomis dėl detalių, tačiau jos neturi poveikio bendriesiems principams, kuriais grindžiami siūlomi pakeitimai. Visa išsami informacija išdėstyta siūlomo ICAO tarybos sprendimo priede.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               SESV 218 straipsnio 9 dalis taikoma neatsižvelgiant į tai, ar Sąjunga yra organo narė arba susitarimo šalis
                  1
               .

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  2
               .

               4.1.2.Taikymas aptariamuoju atveju

               Tarptautinės civilinės aviacijos organizacijos taryba yra susitarimu, t. y. Tarptautinės civilinės aviacijos konvencija, įsteigtas organas.

               Aktai, kuriuos turi priimti Tarptautinės civilinės aviacijos organizacijos taryba, yra teisinę galią turintys aktai. Numatomi aktai turi teisinį poveikį, nes jie pakeis tam tikrus standartus, kuriais gali būti nustatyta privaloma teisinė prievolė pagal Čikagos konvencijos 37 ir 38 straipsnius.

               Be to, pakeitimuose numatyti tam tikri pokyčiai, įvardijami kaip „rekomendacijos“. Nepaisant pavadinimo, tos rekomendacijos yra tokio pobūdžio, dėl kurio keičiasi pagal galiojančius standartus egzistuojanti teisinė padėtis.

               Numatomais aktais susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomų aktų tikslas ir turinys yra susiję su bendrąja transporto politika.

               Todėl siūlomo sprendimo materialinis teisinis pagrindas yra SESV 100 straipsnio 2 dalis.

               4.3.Išvada

               Siūlomo sprendimo teisinis pagrindas turėtų būti SESV 100 straipsnio 2 dalis kartu su SESV 218 straipsnio 9 dalimi.

               2020/0027 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Tarptautinės civilinės aviacijos organizacijos taryboje, dėl tam tikrų Čikagos konvencijos priedų pakeitimų priėmimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)1947 m. balandžio 4 d. įsigaliojo Tarptautinė civilinės aviacijos konvencija (toliau – Čikagos konvencija), kuria reguliuojamas tarptautinis oro susisiekimas. Ja įsteigta Tarptautinė civilinės aviacijos organizacija (ICAO);

               (2)valstybės narės yra Čikagos konvencijos susitariančiosios valstybės ir ICAO narės, o Sąjunga turi stebėtojos statusą tam tikruose ICAO organuose;

               (3)pagal Čikagos konvencijos 54 straipsnį ICAO taryba gali priimti tarptautinius standartus ir rekomenduojamą praktiką;

               (4)ICAO taryba savo 219-ajame posėdyje, prasidėsiančiame 2020 m. kovo 2 d., turi priimti tam tikrus įvairių Čikagos konvencijos priedų pakeitimus, susijusius su sauga, aplinka ir oro navigacija. Tai – 1, 3, 4, 6, 10, 11, 13, 14, 15, 16 ir 18 priedų pakeitimai;

               (5)tikslinga nustatyti poziciją, kurios Sąjungos vardu turi būti laikomasi ICAO taryboje, nes siūlomi pakeitimai turi teisinę galią ir jie visi arba jų dalys gali stipriai paveikti Sąjungos teisės aktų turinį, kaip nurodyta šio sprendimo priede. Patvirtinti numatyti pakeitimai bus privalomi visoms ICAO valstybėms, įskaitant visas valstybes nares, laikantis Čikagos konvencijos nuostatų ir neperžengiant ja nustatytų ribų. Čikagos konvencijos 38 straipsnyje reikalaujama, kad susitariančiosios valstybės apie ketinimus nukrypti nuo standarto ICAO informuotų pateikdamos pranešimą apie skirtumus;

               (6)Sąjunga remia pakeitimuose išreikštas politikos kryptis, nes jos padeda gerinti aviacijos saugą ir aplinkosaugos standartus;

               (7)Sąjungos poziciją kartu pareikš Sąjungos valstybės narės, kurios yra ICAO tarybos narės,

               PRIĖMĖ ŠĮ SPRENDIMĄ:

               1 straipsnis

               Pozicija, kurios turi būti laikomasi Sąjungos vardu 219-ajame ICAO tarybos posėdyje, išdėstyta priede.

               2 straipsnis

               1 straipsnyje nurodytą Sąjungos poziciją kartu pareiškia Sąjungos valstybės narės, kurios yra ICAO tarybos narės.

               3 straipsnis

               Šis sprendimas skirtas valstybėms narėms.

               Priimta Briuselyje

                     Tarybos vardu

                     Pirmininkas

                     (1)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 64 punktas.

                     (2)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

    ---documentbreak---

               EUROPOS KOMISIJA
            Briuselis, 2020 02 12
            COM(2020) 59 final
            PRIEDAS
            prie
            PASIŪLYMO DĖL TARYBOS SPRENDIMO
            dėl pozicijos, kurios Europos Sąjungos vardu turi būti laikomasi Tarptautinės civilinės aviacijos organizacijos taryboje, dėl tam tikrų Čikagos konvencijos priedų pakeitimų priėmimo

               PRIEDAS

               Pozicija, kurios Europos Sąjungos vardu turi būti laikomasi Tarptautinės civilinės aviacijos organizacijos taryboje, dėl tam tikrų Čikagos konvencijos priedų pakeitimų priėmimo

               1.Pozicija, kurios turi būti laikomasi

               ICAO taryba savo 219-ajame posėdyje, prasidėsiančiame 2020 m. kovo 2 d., turi priimti tam tikrus įvairių Čikagos konvencijos priedų pakeitimus, susijusius su sauga, aplinka ir oro navigacija. Atsižvelgiant į tai ir į atitinkamus Sąjungos teisės aktus, pozicija, kurios turi būti laikomasi Sąjungos vardu ICAO tarybos 219-ajame posėdyje, išdėstyta toliau.

               1.1.1 priedo (Personalo licencijavimas) 176 pakeitimas (darbotvarkės 15 punktas)

               Pritarti pakeitimui.

               Visų pirma dėl suderinimo su dokumento „Oro navigacijos paslaugų procedūros. Mokymas“ (PANS-TRG, dok. Nr. 9868) 5 pakeitimu pritarti ir pateikti šiuos pasiūlymus, siekiant užtikrinti tinkamą lankstumą kuriant naujoviškus orlaivius:

               ·išbraukti visas nuorodas į konkrečius imituojamo skrydžio treniruoklius (FSTD), naudotinus mokymo kurse daugianarės įgulos piloto licencijai (MPL) gauti, nurodytus Čikagos konvencijos 1 priedo 3 priedėlio 3 skirsnyje „Imituojamas skrydis“;

               ·apibrėžti jėgainės keliamo orlaivio sąvoką: „jėgainės keliamas orlaivis – orlaivis, kurį vertikaliai kelia ir skraidina / skrendant kelia kintamosios geometrijos keliamieji sraigtai arba varikliai / varomieji įrenginiai, pritaisyti prie korpuso ar sparnų ar įrengti jų viduje“ ar bent jau pašalinti „nejudamojo sparno“ kriterijus.

               1.2.3 priedo (Meteorologijos paslaugos tarptautinei oro navigacijai) 79 pakeitimas (darbotvarkės 16 punktas)

               Pritarti pakeitimui.

               1.3.4 priedo (Oro navigacijos žemėlapiai) 61 pakeitimas (darbotvarkės 17 punktas)

               Pritarti pakeitimui.

               1.4.6 priedo (Orlaivių naudojimas) I, II ir III dalių atitinkami 44, 37 ir 23 pakeitimai (darbotvarkės 18, 19 ir 20 punktai)

               Pritarti pakeitimams, išskyrus: 44, 37 arba 23 pakeitimu nustatomą įpareigojimą oro vežėjui turėti patvirtintas pagal 83a straipsnį sudaryto susitarimo originalų kopijas orlaivyje, kuriam taikomas toks susitarimas. Saugai šis apsunkinantis reikalavimas nėra naudingas. Todėl šis pakeitimas turi būti atmestas.

               1.5.10 priedo (Aviacijos telekomunikacijos) I ir II tomų 92 pakeitimo priėmimas (darbotvarkės 21 ir 22 punktai)

               Pritarti pakeitimui.

               1.6.11 priedo (Oro eismo paslaugos) 52 pakeitimo priėmimas (darbotvarkės 23 punktas)

               Pritarti pakeitimui.

               1.7.13 priedo (Orlaivių avarijų tyrimas) 18 pakeitimo priėmimas (darbotvarkės 24 punktas)

               Pritarti pakeitimui, pateikti pastabas.

               1.8.14 priedo (Aerodromai) I ir II tomų 15 ir 9 pakeitimų priėmimas (darbotvarkės 25 ir 26 punktai)

               Pritarti pakeitimui.

               1.9.15 priedo 41 pakeitimo priėmimas (darbotvarkės 27 punktas)

               Pritarti pakeitimui.

               1.10.16 priedo I, II ir III tomų atitinkamų 13, 10 ir 1 pakeitimų priėmimas (darbotvarkės 28, 29 ir 30 punktai)

               Pritarti pakeitimams.

               1.11.18 priedo 13 pakeitimo priėmimas (darbotvarkės 31 punktas)

               Pritarti pakeitimui.

               2.Išsamus siūlomos pozicijos kiekvienu klausimu pagrindimas

               1.[This seems to be a numbering mistake. Please remove the redundant point]

               2.

               2.1.1 priedo (Personalo licencijavimas) 176 pakeitimas (darbotvarkės 15 punktas)

               Siūlomu pakeitimu siekiama derėjimo su dokumento „Oro navigacijos paslaugų procedūros. Mokymas“ (PANS-TRG, dok. Nr. 9868) 5 pakeitimu, todėl: nustatomos naujos apibrėžtys; atnaujinami skrydžių paslaugų darbuotojams arba skrydžių dispečeriams taikomi žinių, įgūdžių ir patirties reikalavimai ir įtraukiamos nuostatos, taikytinos oro eismo valdymo mokymo darbo vietoje instruktoriams (OJTI) dėl skrydžių vadovų instruktavimo; iš dalies keičiamos nuostatos dėl jėgainės keliamų orlaivių ir daromi nedideli galiojančių nuostatų atnaujinimai.

               Išsami informacija pateikta 2.1.2–2.1.4 punktuose.

               2.1.1.Susiję Sąjungos teisės aktai

               Europos Parlamento ir Tarybos reglamentas (ES) 2018/1139
                  1
               , Komisijos reglamentas (ES) Nr. 1178/2011
                  2
               , Komisijos reglamentas (ES) Nr. 1321/2014
                  3
               , Komisijos reglamentas (ES) 2015/340
                  4
               , Komisijos įgyvendinimo reglamentas (ES) 2017/373
                  5
               .

               2.1.2.Suderinimas su PANS-TRG 5 pakeitimu

               Tuo pakeitimu galiojančios apibrėžtys ir nuostatos suderinamos su nauja metodika, susijusia su gebėjimais grindžiamu mokymu ir vertinimu, nustatyta dokumente PANS-TRG. Juo atnaujinamos nuorodos į PANS-TRG ir pateikiamos naujų terminų, kaip antai stebėsenos, pilotų skrydžių ir pilotų stebėsenos, taip pat grėsmių ir klaidų valdymo, apibrėžtys, siekiant remti atnaujintus standartus ir rekomenduojamą praktiką.

               Pozicija, kurios turi būti laikomasi Sąjungos vardu, yra pritarti siūlomam pakeitimui, pateikiant šiuos pasiūlymus:

               -išbraukti visas nuorodas į konkrečius imituojamo skrydžio treniruoklius (FSTD), naudotinus mokymo kurse daugianarės įgulos piloto licencijai (MPL) gauti, nurodytus Čikagos konvencijos 1 priedo 3 priedėlio 3 skirsnyje „Imituojamas skrydis“. Loginis pagrindas: ICAO dokumente Nr. 9625 jau nurodyta, kurį įrenginį reikia naudoti kiekvienam MPL mokymo elementui. Pašalinus nuorodas iš to pasiūlymo bus užtikrinta, kad būtų išvengta dubliavimo;

               -arba visiškai suderinti termino „jėgainės keliamas orlaivis“ apibrėžtį (Čikagos konvencijos 1 priede) su Sąjungos apibrėžtimi  „jėgainės keliamas orlaivis – orlaivis, kurį vertikaliai kelia ir skraidina / skrendant kelia kintamosios geometrijos keliamieji sraigtai arba varikliai / varomieji įrenginiai, pritaisyti prie korpuso ar sparnų ar įrengti jų viduje“
                  6
               , arba bent jau iš dalies ją pakeisti, pašalinant nejudamojo sparno kriterijus. Loginis pagrindas: taip bus užtikrintas naujiems naujoviškiems orlaiviams kurti būtinas lankstumas.

               Net jei į šiuos pasiūlymus nebūtų atsižvelgta, dėl bendro pakeitimo naudingumo jam vis tiek reikėtų pritarti.

               2.1.3.Skrydžių paslaugų darbuotojams arba skrydžių dispečeriams taikomų žinių, įgūdžių ir patirties reikalavimų atnaujinimas ir oro eismo valdymo mokymo darbo vietoje instruktoriams (OJTI) taikytinų nuostatų dėl skrydžių vadovų instruktavimo įtraukimas

               Tuo pakeitimu siūloma atnaujinti skrydžių paslaugų darbuotojų arba skrydžių dispečerių žinių, įgūdžių ir patirties reikalavimus ir nustatomas standartas, skirtas skrydžių vadovams, prižiūrintiems skrydžių vadovus mokinius, keliamiems reikalavimams paaiškinti. Pakeitimu siūloma pagerinti mokinių patirties standartų formuluotę ir į mokymą įtraukti gebėjimų įrodymą. Jame taip pat pateikiama aiškesnė laikotarpio, per kurį turi būti įgyjama reikalaujama patirtis, formuluotė.

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.1.4.Nuostatos dėl jėgainės keliamų orlaivių ir nedideli galiojančių nuostatų atnaujinimai

               2014 m. ICAO taryba patvirtino pakeitimą, kuriuo pratęsiamas su jėgainės keliamų orlaivių kategorija susijusių pereinamojo laikotarpio priemonių galiojimas, kad būtų sudarytos sąlygos pradėti eksploatuoti jėgainės keliamus orlaivius. Dėl nenumatytų įvykių ir vėlavimo atlikti sertifikavimo bandymus nuo tada nebuvo sertifikuotas joks jėgainės keliamas orlaivis, ir yra poreikis toliau pratęsti pereinamojo laikotarpio priemonių galiojimą. Kadangi numatoma, kad pirmasis jėgainės keliamas orlaivis bus pradėtas eksploatuoti 2020 m., siūloma pereinamojo laikotarpio priemonių galiojimo pabaigos data – 2025 m. kovo 5 d. Pakeitimu siūloma ir nedidelių atnaujinimų, susijusių su žiniomis, kurių reikalaujama skrydžių pagal prietaisus kvalifikacijai įgyti, kuriais siekiama tas žinias priderinti prie šiuolaikinės technologijos ir paremti pastangas į įprastą skrydžių vykdymą įdiegti nustatytų charakteristikų navigaciją.

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.2.3 priedo (Meteorologijos paslaugos tarptautinei oro navigacijai) 79 pakeitimas (darbotvarkės 16 punktas)

               2.2.1.Aprašymas

               Siūlomas pakeitimas, pasiūlytas per ketvirtąjį Meteorologijos grupės posėdį (METP/4), yra susijęs su ICAO keitimosi meteorologine informacija modeliu (IWXXM), tarptautine ugnikalnių pelenų oro keliuose stebėsenos tvarka (IAVW), pasauline zoninių prognozių sistema (WAFS), SIGMET, AIRMET ir GAMET
                  7
               .

               Išsami informacija pateikta 2.2.3–2.2.15 punktuose.

               2.2.2.Susiję Sąjungos teisės aktai

               Įgyvendinimo reglamentas (ES) 2017/373

               2.2.3.Resuspenduotieji ugnikalnių pelenai
                  8

               Siūlomu pakeitimu siekiama sudaryti palankesnes sąlygas pranešti apie resuspenduotuosius ugnikalnių pelenus. Todėl ugnikalnių pelenų informacijos centro (VAAC) apibrėžtį (nurodytą Čikagos konvencijos 3 priedo 1 skyriuje) ir informacinio pranešimo apie ugnikalnio pelenus šabloną (nurodytą Čikagos konvencijos 3 priedo A2-1 lentelėje) reikia iš dalies pakeisti. VAAC apibrėžtyje siūloma išbraukti žodžius „išsiveržusių ugnikalnių“ ir taip panaikinti galiojantį apribojimą ir VACC sudaryti geresnes sąlygas teikti patariamąją informaciją. Informaciniame pranešime apie ugnikalnių pelenus (A2-1 lentelėje) siūloma iš dalies pakeisti skiltį „Pavyzdžiai“, pateikiant gaires, kaip tinkamai vartoti skiltyje „Šablonai“ leidžiamus terminus. Taip pat siūloma patobulinti du kitus VA ADVISORY šablono (-ų) elementus, susijusius su ugnikalnio numeriu, siekiant juos suderinti su naujausia Tarptautinės vulkanologijos ir žemės gelmių chemijos asociacijos duomenų baze ir atnaujinta palydovinės atskaitos informacija.

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.2.4.Meteorologijos paslaugos teikimo kokybės valdymo sistema

               Siūlomu pakeitimu atnaujinamos nuorodos Čikagos konvencijos 3 priede, siekiant suderinti jas su dabartiniais kokybės valdymo sistemos rekomendacijomis, nes nebeleidžiami šie ICAO ir Pasaulinės meteorologijos organizacijos leidiniai:

               ·ICAO Manual on the Quality Management System for the Provision of Meteorological Service to International Air Navigation (dok. Nr. 9873);

               ·WMO 1001, Manual on/Guide to the Quality Management System for the Provision of Meteorological Service for International Air Navigation.

               Dabartinis aktualus leidinys yra WMO-N0. 1100, Guide to the Implementation of Quality Management Systems for National Meteorological and Hydrological Services and other Relevant Service Providers.

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.2.5.Geresnis SIGMET informacijos suderinimas

               Siūlomu pakeitimu siekiama koordinuoti įvairių meteorologinių stebėjimų biurų teikiamą SIGMET informaciją, kaip Čikagos konvencijos 3 priede rekomenduojamą praktiką, siekiant išspręsti problemą, kad tam tikrose pasaulio dalyse SIGMET informacija yra nenuosekli arba išvis neteikiama. Atsižvelgiant į SIGMET informacijos derinimo tam tikruose regionuose vykdant dvišalius arba daugiašalius koordinavimo veiksmus pažangą, METP/4 visoms valstybėms, atsakingoms už SIGMET informacijos teikimą, siūlo rekomenduojamą praktiką.

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.2.6.Diagramų pavyzdžiai (VAG pavyzdys ir SVA pavyzdys), pateikti 3 priedo 1 priedėlyje

               Siūloma iš dalies pakeisti Čikagos konvencijos 3 priedo 1 priedėlyje nustatytus diagramų pavyzdžius, kad juose būtų parodyta ugnikalnio pelenų debesų vieta ir mastas. Šiuo atžvilgiu pasiūlyme atsižvelgiama į poreikį pašalinti nustatytus 1 priedėlyje pateiktų esamų VAG ir SVA pavyzdžių trūkumus, ypač susijusius su žemėlapių projekcijomis, daugiakampių vaizdavimu ugnikalnių pelenų debesiui (-ims) apibūdinti ir debesų sluoksniais. Pasaulinė meteorologijos organizacija (WMO), kaip (visų) 1 priedėlyje naudojamų diagramų pavyzdžių sergėtoja, parengė ne daugiau kaip po du VAG ir SVA pavyzdžius.

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.2.7.Pasaulinės zoninių prognozių sistemos (WAFS) informacija

               Siūlomu pakeitimu pagerinamos pasaulinės zoninių prognozių sistemos (WAFS) prognozės, kaip reikalaujama ICAO/WMO meteorologijos skyriaus posėdžio (MET/14, 2014 m.) išvadoje. Tie reikalavimai apima: a) pavojaus tinklelių (pvz., turbulencijos, ledėjimo, kamuolinių lietaus (CB) debesų prognozių) horizontaliosios erdvinės skyros padidinimą nuo dabartinio 1,25 laipsnio iki 0,25 laipsnio; b) prognozuojamų parametrų pakeitimus. Bus ne tik padidinta pavojaus tinklelių skyra, bet ir vietoje informacijos apie turbulencijos ir ledėjimo galimybę bus teikiama informacija apie turbulencijos ir ledėjimo intensyvumą. Be to, turbulencijos debesyje tinklelio taškų prognozių bus atsisakyta, o naujos turbulencijos intensyvumo tinklelio taškų prognozės bus išplėstos žemyn iki (FL)100, FL140 ir FL180 skrydžių lygių. Turbulencijos tuose naujuose lygiuose prognozės kartu su CB debesų prognozių tinklu užtikrins labiau mokslu pagrįstą turbulencijos informaciją nei turbulencijos debesyje algoritmas, kurio atsisakoma. Padidinant horizontaliąją ir vertikaliąją WAFS prognozių skyrą siekiama visiškai patenkinti aviacijos pramonės poreikius.

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.2.8.Informaciniai pranešimai apie atogrąžų ciklonus ir atogrąžų ciklono SIGMET

               Siūloma iš dalies pakeisti atogrąžų ciklono (TC) SIGMET ir informacinius pranešimus apie TC, siekiant ištaisyti ir sumažinti tų pranešimų formato nenuoseklumus ir trūkumus. Siūlomi pakeitimai padėtų išvengti atvejų, kai naudotojai klaidingai supranta pranešimą, ir susijusių padarinių saugai. Jais taip pat būtų pagerintas tų pranešimų patvirtinimas ir įprastais raidiniais skaitmeniniais kodais (TAC) išreikštų pranešimų konvertavimas į ICAO keitimosi meteorologine informacija modelį (IWXXM), kad būtų išvengta IWXXM klaidų.

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.2.9.Kosmoso meteorologinių reiškinių patariamosios informacijos nuostatos

               Siūlomu pakeitimu siekiama patobulinti galiojančias nuostatas dėl kosmoso meteorologinių reiškinių. Tokie patobulinimai užtikrins galimybę daugiau nei vieną to paties intensyvumo kosmoso meteorologinių reiškinių poveikį (t. y., poveikį pasaulinei palydovinės navigacijos sistemai (GNSS), spinduliuotę, poveikį palydoviniam ryšiui (SATCOM) ir aukštojo dažnio ryšiui (HF COM)) nurodyti vienoje kosmoso meteorologinių reiškinių rekomendacijoje ir visus kosmoso meteorologinių reiškinių poveikius apibūdinti naudojant platumos juostas. Be to, siūlomame tekste padidinta teikiamos informacijos vertikalioji skyra.

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.2.10.Trūkstamų ir (arba) neteisingų parametrų nurodymas pranešimuose METAR

               Siūlomu pakeitimu siekiama užtikrinti, kad IWXXM schema galėtų lengvai nurodyti TAC forma pateiktų pranešimų METAR trūkstamus ir (arba) neteisingus privalomus parametrus, kad būtų išvengta neigiamo rezultato patikrinimo procese, kai informacija iš TAC konvertuojama į IWXXM. METP mano, kad pasvirojo brūkšnelio (/) naudojimas meteorologinių biuletenių tekste trūkstamam skaitmeniui arba raidei nurodyti yra labai svarbus pasiūlymas pereinant prie IWXXM ir visos sistemos informacijos valdymo (SWIM).

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.2.11.Persvarstytos sūkurių sklaidos spartos (EDR) slenkstinės vertės

               Pasiūlymu siekiama atnaujinti sūkurių sklaidos spartos (EDR) vertes ir indeksais grindžiamą matų sistemą, naudojamas pranešimams apie orlaivių turbulenciją. Kadangi iš mokslinių įrodymų matyti, kad Čikagos konvencijos 3 priede nurodytos EDR slenkstinės vertės yra per didelės, pasiūlyme numatyta: a) atnaujinti EDR slenkstines vertes, remiantis daugiau kaip 100 mln. orlaivių turbulencijos pranešimų moksliniais tyrimais; b) patikslinti kai kuriuos terminus; c) pridėti aiškinamąją pastabą.

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.2.12.AIRMET ir GAMET informacija

               Siūlomu pakeitimu leidžiama prognozes mažaaukščiams skrydžiams rajone, parengtas ir pateiktas pagal regioninį oro navigacijos susitarimą, perduoti Saugių aviacijos duomenų informacijos tarnybai (SADIS) ir WAFS informacijos tarnybai (WIFS). Padarius oro navigacijos naudotojų prašomą reikalavimo pakeitimą bus užtikrintas išsamesnis AIRMET ir GAMET duomenų rinkinys, o tai bus naudinga SADIS ir WIFS naudotojams visame pasaulyje.

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.2.13.Radioaktyviųjų medžiagų išleidimas į atmosferą

               Siūlomas pakeitimas, susijęs su pranešimu SIGMET apie radioaktyvųjį debesį (RDOACT CLD), yra reikalingas dėl nuoseklumo su Čikagos konvencijos 3 priedo 78-uoju pakeitimu, kuriuo įvestas RDOACT CLD SIGMET zonos vaizdavimas fiksuoto spindulio cilindro forma, kuris apima visus skrydžių lygius ir nepriklauso nuo laiko. Siūlomi 3 priedo A6-1A lentelės (pranešimų SIGMET ir AIRMET šablono) ir A6-4 pavyzdžio (pranešimo SIGMET apie radioaktyvųjį debesį) pakeitimais galiojantys reikalavimai bus supaprastinti.

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.2.14.Informacijos apie dideles dulkių audras įtraukimas į A4-1 ir A6-1B lenteles, kiek tai susiję su specialiųjų pranešimų iš oro perdavimu aukštynkrypte ir žemynkrypte linijomis

               Siūlomu pakeitimu siekiama įtraukti pranešimą apie dideles dulkių audras (HVY DS) į specialiuosius pranešimus iš oro, kad tokia informacija taptų prieinamesnė specialiuosiuose pranešimuose iš oro ir taip būtų sudaromos geresnės sąlygos tarptautinei civilinei aviacijai.

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.2.15.ICAO keitimosi meteorologine informacija modelis (IWXXM), oro navigacijos fiksuoto ryšio tinklas (AFTN) ir oro navigacijos fiksuotojo ryšio paslauga (AFS)

               Siūlomomis nuostatomis daromi tam tikri nedideli Čikagos konvencijos 3 priedo pakeitimai, kad būtų palengvintas keitimasis informacija pagal IWXXM, atsižvelgiant į tai, kad toks keitimasis negali būti vykdomas oro navigacijos fiksuotojo ryšio tinkle (AFTN). Tuo tikslu jose nurodomas bendrasis terminas oro navigacijos fiksuotojo ryšio paslauga (AFS), apimantis ir AFTN, ir oro eismo paslaugų (ATS) pranešimų tvarkymo sistemą (AMHS), kurioje galima keistis informacija pagal IWXXM.

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.3.4 priedo (Oro navigacijos žemėlapiai) 61 pakeitimas (darbotvarkės 17 punktas)

               2.3.1.Aprašymas

               Siūlomas pakeitimas yra susijęs su sparnų galų užlenkimo schemomis, antžeminėmis navigacijos priemonėmis, susijusiomis su nustatytų charakteristikų navigacijos (PBN) procedūromis, vizualiųjų segmentų paviršiumi ir tuo pačiu metu vykdomomis operacijomis lygiagrečiuose ir beveik lygiagrečiuose kilimo ir tūpimo takuose.

               2.3.2.Susiję Sąjungos teisės aktai

               Įgyvendinimo reglamentas (ES) 2017/373

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.4.6 priedo (Orlaivių naudojimas) I, II ir III dalių atitinkami 44, 37 ir 23 pakeitimai (darbotvarkės 18, 19 ir 20 punktai)

               2.4.1.Aprašymas

               6 priedo I dalies 44-asis pakeitimas susijęs su aerodromo naudojimo minimumais, nenutrūkstamu žemėjimu artėjant tūpti, CAT III, 83a straipsniu, skrydžio savirašiais, konfliktų zonomis, krovinių skyriumi, žemės artumo įspėjimo sistema (GPWS) ir gelbėjimosi liemenėmis. 6 priedo II dalies 37-asis pakeitimas ir 6 priedo III dalies 23-asis pakeitimas yra susiję su aerodromo naudojimo minimumais, nenutrūkstamu žemėjimu artėjant tūpti, CAT III, 83a straipsniu ir skrydžio savirašiais.

               2.4.2.Susiję Sąjungos teisės aktai

               Komisijos reglamentas (ES) Nr. 965/2012
                  9
               .

               2.4.3.Sąjungos pozicija

               Pozicija, kurios turi būti laikomasi Sąjungos vardu, yra pritarti siūlomam pakeitimui.

               Tačiau siūloma pašalinti nustatytą įpareigojimą oro vežėjui turėti patvirtintas pagal 83a straipsnį sudaryto susitarimo originalų kopijas orlaivyje, kuriam taikomas toks susitarimas. Tas reikalavimas nėra naudingas saugai, o informaciją galima pateikti kitomis priemonėmis, pvz., per ICAO saugyklą arba nustatant įpareigojimą susitariančiosioms valstybėms, sudarančioms tokius susitarimus, skelbti juos savo interneto svetainėje.

               Net jei į šiuos pasiūlymus nebūtų atsižvelgta, dėl bendro pakeitimo naudingumo jam vis tiek reikėtų pritarti.

               2.5.10 priedo (Aviacijos telekomunikacijos) I ir II tomų 92 pakeitimas (darbotvarkės 21 ir 22 punktai)

               2.5.1.Aprašymas

               I tomas. Siūlomas pakeitimas yra susijęs su pasauline palydovinės navigacijos sistema (GNSS) ir įprastomis navigacijos priemonėmis ir yra inicijuotas Navigacijos sistemų grupės ketvirtajame ir penktajame posėdžiuose (NSP/4 ir 5). Siūlomu pakeitimu sprendžiami šie klausimai: a) tūpimo pagal prietaisus sistemų (ILS) įrangos veikimo charakteristikų kategorijų; b) informacijos apie radijo navigacijos paslaugų būklę; c) palydovinės signalų tikslinimo sistemos (SBAS) nuostatų atnaujinimo įtraukiant naujus SBAS paslaugų teikėjus, naują suderintojo pasaulinio laiko (UTC) standartinį identifikatorių ir globalinės padėties nustatymo sistemos (GPS) duomenų teikimo (IOD) stebėsenos reikalavimus; d) nuostatų, kuriomis užtikrinamas antžeminės signalų tikslinimo sistemos (GBAS) duomenų transliacijos (VDB) labai aukštu dažniu (VHF) suderinamumas su ILS ir visakrypčiu VHF radijo švyturiu (VOR); e) GBAS nuostatų paaiškinimų ir pataisymų; f) papildomų gairių dėl GNSS patikimumo įspėjamųjų ribų.

               II tomas. Pasiūlymas susijęs su ICAO keitimosi meteorologine informacija modeliu (IWXXM), oro navigacijos fiksuoto ryšio tinklu (AFTN) ir oro navigacijos fiksuotojo ryšio paslauga (AFS).

               Išsami informacija pateikta 2.5.3–2.5.9 punktuose.

               2.5.2.Susiję Sąjungos teisės aktai

               Įgyvendinimo reglamentas (ES) 2017/373

               2.5.3.Pakeitimas, susijęs su tūpimo pagal prietaisus sistemų (ILS) įrangos veikimo charakteristikų kategorijomis (I tomas)

               Pakeitimas, susijęs su ILS įrangos veikimo charakteristikų kategorijomis, apima keturias pakeitimų grupes:

               1) pakeitimai, susiję su ILS įrangos veikimo charakteristikų kategorijos (FPC) ir artėjimo tūpti pagal prietaisus operacijų kategorijos tiesioginės atitikties panaikinimu. Tais pakeitimais siekiama atsižvelgti į naujausius apibrėžčių, pateiktų Čikagos konvencijos 6 priede (Orlaivių naudojimas) ir Skrydžių bet kokiu oru vadove (dok. Nr. 9365), pakeitimus, dėl kurių atsirado keli neatitikimai su dabartinėmis Čikagos konvencijos 10 priedo nuostatomis;

               2) pakeitimai, susiję su I įrangos veikimo charakteristikų kategorijos (FPC I) apibrėžties išplėtimu – pagal ją nustatytasis aukštis sumažintas iki 30 m (100 pėdų) virš slenksčio. Tais pakeitimais siekiama pašalinti neatitikimą tarp FPC I apibrėžtyje nustatytos apatinės aprėpties ribos ir atitinkamos ribos, naudojamos daugumoje FPC I skirtų standartų ir rekomenduojamoje praktikoje (SARP);

               3) pakeitimai, susiję su išplėstinės ILS klasifikacijos schemos nustatymu. Tais pakeitimais siekiama sudaryti sąlygas optimizuoti ILS įrangos naudojimą, kai žinoma, kad veikimo charakteristikos yra geresnės nei standartinės;

               4) pakeitimai, susiję su ILS kurso radijo švyturio fiksavimo funkcija. Tais pakeitimais siekiama pašalinti kai kuriuos nereikalingus veiklos apribojimus, nustatytus galiojančiomis su ta funkcija susijusiomis nuostatomis.

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.5.4.Pakeitimas, susijęs su informacijos apie radijo navigacijos paslaugų būklę teikimu (I tomas)

               Tuo pakeitimu siekiama pašalinti galimus galiojančio standarto (10 priedas, I tomas, 2.3 skirsnis) dėl informacijos apie radijo navigacijos paslaugų būklę teikimo įgyvendinimo ir (arba) aiškinimo sunkumus.

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.5.5.Pakeitimas, susijęs su palydovinės signalų tikslinimo sistemos (SBAS) nuostatų atnaujinimu įtraukiant naujus SBAS paslaugų teikėjus, naują suderintojo pasaulinio laiko (UTC) standartinį identifikatorių ir GPS duomenų teikimo (IOD) stebėsenos reikalavimus (I tomas)

               Tuo pakeitimu siekiama atsižvelgti į keturių naujų SBAS plėtojimą, kurį vykdo Australija ir Naujoji Zelandija, Kinija, Korėjos Respublika ir Oro navigacijos saugos agentūra Afrikoje ir Madagaskare (ASECNA), ir nustatyti naują SBAS naudotojų apsaugos nuo duomenų teikimo anomalijų mechanizmą, GPS navigacijos pranešime perduodant laikrodžio (IODC) ir pateikimo datos, taip pat efemeridžių (IODE) duomenis.

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.5.6.Pakeitimas, susijęs su antžeminės signalų tikslinimo sistemos (GBAS) duomenų transliacijos (VDB) labai aukštu dažniu (VHF) suderinamumu su ILS ir visakrypčiu VHF radijo švyturiu (VOR) (I tomas)

               Tuo pakeitimu siekiama užtikrinti visišką GBAS duomenų transliacijos (VDB) labai aukštu dažniu (VHF) suderinamumą su ILS kurso radijo švyturiais ir VOR, kurie veikia toje pačioje dažnių juostoje kaip ir GBAS, ir remti GBAS diegimą sudarant sąlygas koordinuoti GBAS, ILS ir VOR dažnių skyrimą.

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.5.7.Pakeitimas, susijęs su GBAS nuostatų paaiškinimais ir pataisymais (I tomas)

               Tas pakeitimas apima tam tikrą skaičių GBAS nuostatų redakcinio pobūdžio paaiškinimų ir pataisymų.

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.5.8.Pakeitimas, susijęs su papildomomis gairėmis dėl GNSS patikimumo įspėjamųjų ribų (I tomas)

               Tuo pakeitimu siekiama pateikti papildomų gairių, susijusių su vertikaliosios įspėjimo ribos (VAL) aiškinimu ir taikymu vykdant I kategorijos artėjimą tūpti naudojant GNSS.

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.5.9.Logiškai nuoseklus pakeitimas, susijęs su oro navigacijos fiksuotojo ryšio paslauga (AFS) (II tomas)

               Čikagos konvencijos 10 priedo (Aviacijos telekomunikacijos) II tomo (Ryšių procedūros, įskaitant oro navigacijos tarnybų taisykles (PANS)) pakeitime yra papildomas tekstas, kuriuo aiškiai remiamas meteorologinių pranešimų perdavimas oro eismo paslaugų (ATS) pranešimų tvarkymo sistema (AMHS).

               Tas reikalavimas nustatytas Čikagos konvencijos 3 priedo 79-uoju pakeitimu ir logiškai nuosekliu dokumento „Oro navigacijos paslaugų procedūros. Oro eismo valdymas“ (PANS-ATM, dok. Nr. 4444) 9-uoju pakeitimu. AMHS yra pageidautina priemonė perduoti duomenų srautui, susidarančiam dėl 3 priedo 79-uoju pakeitimu nustatyto pranešimų perdavimo, nes tam tikra oro navigacijos fiksuotojo ryšio tinklo (AFTN) įranga gali būti tam netinkama.

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.6.11 priedo (Oro eismo paslaugos) 52 pakeitimas (darbotvarkės 23 punktas)

               2.6.1.Aprašymas

               Siūlomi pakeitimai yra susiję su nenumatytų atvejų planavimu konfliktų zonose. Jie parengti remiantis Nyderlandų saugos valdybos (DSB) saugos rekomendacijomis, pateiktomis atsižvelgiant į bendrovės „Malaysian Airlines“ reisą MH17, ir Grėsmių civilinei aviacijai, kurios kyla konfliktų zonose, darbo grupės (TF RCZ) rekomendacijomis (C-DEC 203/1). Pasiūlymas taip pat susijęs su pakeitimais, apimančiais naujas nuostatas dėl naudojamų transporto priemonių vairuotojų vykdytino pranešimų atkartojimo.

               Išsami informacija pateikta 2.6.3–2.6.4 punktuose.

               2.6.2.Susiję Sąjungos teisės aktai

               Reglamentas (ES) 2018/1139

               2.6.3.Pakeitimas, susijęs su nenumatytų atvejų planavimu konfliktų zonose

               Atsižvelgiant į kai kurias Nyderlandų saugos valdybos (DSB) saugos rekomendacijas, pateiktas atlikus MH17 avarijos tyrimą, parengti pasiūlymai dėl nenumatytų atvejų planavimo konfliktų zonose. ICAO inicijavo atitinkamų ICAO nuostatų peržiūrą, kuri apima Čikagos konvencijos 11 priedo (Oro eismo paslaugos) pakeitimus. Čia siūlomu pakeitimu siekiama pagerinti saugos rizikos vertinimą, atliekamą kai vykdoma civilinei aviacijai galimai pavojinga veikla.

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.6.4.Nauja nuostata dėl naudojamų transporto priemonių vairuotojų vykdytino pranešimų atkartojimo

               PANS aerodromų tyrimo grupė (PASG) parengė pasiūlymą į dokumentą „Oro navigacijos paslaugų procedūros. Aerodromai“ (dok. Nr. 9981) įtraukti aštuonis naujus skyrius, apimančius: aerodromo naudojimo personalo mokymą; judėjimo lauko patikrinimus; kontroliuojamojoje zonoje vykdomus darbus (WIP); pašalinius daiktus (FOD); laukinių gyvūnų kontrolę; perono saugą; kilimo ir tūpimo takų saugą; taip pat aerodromo vairuotojų leidimų tvarką bei transporto priemonių ir įrangos saugos reikalavimus. Atsižvelgiant į tą pasiūlymą, parengtas naujos Čikagos konvencijos 11 priedo nuostatos dėl naudojamų transporto priemonių vairuotojų vykdytino pranešimų atkartojimo projektas. Kol kas 11 priede nėra reikalavimo eismo valdytojams išklausyti savo duotų leidimų transporto priemonių vairuotojams atkartojimą ar transporto priemonių vairuotojams leidimą atkartoti.

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.7.13 priedo (Orlaivių avarijų tyrimas) 18 pakeitimas (darbotvarkės 24 punktas)

               2.7.1.Aprašymas

               Pasiūlymu siekiama apibrėžti terminus „pasaulinės svarbos saugos rekomendacija“ ir „tyrimams skirti antžeminiai įrašai“.

               2.7.2.Susiję Sąjungos teisės aktai

               Europos Parlamento ir Tarybos reglamentas (ES) Nr. 996/2010
                  10
               .

               Pozicija, kurios turi būti laikomasi Sąjungos vardu, yra pritarti, pateikiant pastabas, ir pasiūlyti šį paredaguotą tekstą: „Pasaulinės svarbos saugos rekomendacija (SRGC). Saugos rekomendacija dėl sisteminio trūkumo, kuris, tikėtina, gali kartotis ir turėti reikšmingų pasekmių pasauliniu lygmeniu ir dėl kurio reikia laiku imtis veiksmų, kad būtų pagerinta sauga apsvarstyti tinkamus saugos užtikrinimo veiksmus“.

               Toks performulavimas turėtų paaiškinti neprivalomą saugos rekomendacijų pobūdį.

               2.8.14 priedo (Aerodromai) I ir II tomų 15 ir 9 pakeitimai (darbotvarkės 25 ir 26 punktai)

               2.8.1.Aprašymas

               I tomas. Pasiūlymas yra susijęs su aerodromų projektavimu bei naudojimu ir vizualiosiomis navigacijos priemonėmis.

               II tomas. Siūlomas pakeitimas yra susijęs su aerodromų projektavimo ir naudojimo specifikacijų pakeitimais, pasiūlytais per trečiąjį Aerodromų projektavimo ir naudojimo grupės posėdį (ADOP/3) ir aštuntąjį PANS ir aerodromų tyrimo grupės posėdį (PASG/8).

               Išsami informacija pateikta 2.8.3 bei 2.8.4 punktuose.

               2.8.2.Susiję Sąjungos teisės aktai

               I tomas: Komisijos reglamentas (ES) Nr. 139/2014
                  11
                ir Įgyvendinimo reglamentas (ES) 2017/373.

               II tomas: Reglamentas (ES) Nr. 139/2014.

               2.8.3.Aerodromų projektavimo ir naudojimo, taip pat vizualiųjų navigacijos priemonių pakeitimai

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.8.4.Pakeitimas, susijęs su aerodromų projektavimo ir naudojimo specifikacijų pakeitimais

               Pasiūlyme pateikiami dideli pakeitimai, susiję su sraigtasparnių oro uostų fizinėmis savybėmis, vizualiosiomis priemonėmis, taip pat gelbėjimu ir gaisro gesinimu. Jis taip pat apima kelių susijusių terminų apibrėžčių pakeitimus ir nuorodas į brandžias pagalbines rekomendacijas, įtrauktinas į atnaujintą Sraigtasparnių oro uostų vadovą (dok. Nr. 9261).

               Tačiau reikia atkreipti dėmesį, kad pašalinus keletą standartų iš Čikagos konvencijos 14 priedo II tomo 5 skyriaus ir nustačius gelbėjimo ir gaisro gesinimo paslaugų apibrėžtį Sąjungai gali kilti tam tikrų sunkumų. Padarius tuos pakeitimus reikėtų panaikinti atitinkamas EASA sertifikavimo specifikacijas, kuriomis, kol kas, buvo užtikrintas suderintas įgyvendinimas. Kalbant apie gelbėjimo ir gaisro gesinimo nuostatas, naujosios siūlomos taisyklės trukdytų suderintam įgyvendinimui, nes jas taikant reikėtų atlikti individualius sraigtasparnių oro uostų saugos vertinimus.

               Nepaisant to, atsižvelgiant į kitus didelius pakeitimus, kuriems visiems pritariama dėl jų naudos saugai, pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.9.15 priedo (Oro navigacijos informacijos paslaugos) 41 pakeitimas (darbotvarkės 27 punktas)

               2.9.1.Aprašymas

               Siūlomas pakeitimas yra susijęs su nenumatytų atvejų planavimu konfliktų zonose.

               Išsami informacija pateikta 2.9.3 punkte.

               2.9.2.Susiję Sąjungos teisės aktai

               Reglamentas (ES) 2018/1139.

               2.9.3.Pakeitimas, reikalingas dėl nenumatytų atvejų planavimo konfliktų zonose problemų

               Atsižvelgdama į dvi saugos rekomendacijas, kurias Nyderlandų saugos valdyba ICAO pateikė galutinėje ataskaitoje dėl „Malaysia Airlines“ reiso Nr. 17 (MH17) avarijos, Oro navigacijos komisija ICAO tarybai pasiūlė pakeitimą, kaip į Čikagos konvencijos 15 priedą įtrauktiną standartą.  Nyderlandų saugos valdyba rekomendavo, kad ICAO į standartus įtrauktų nuostatą, kad valstybės, kurių teritorijoje sprendžiamas ginkluotas konfliktas, ankstyvame etape turi paskelbti kuo konkretesnę informaciją apie to konflikto keliamų grėsmių pobūdį ir mastą ir jo pasekmes civilinei aviacijai [...]. Siūlomu pakeitimu siekiama pagerinti pranešimuose lakūnams (NOTAM) teikiamą informaciją apie civilinei aviacijai pavojingą veiklą, į ją įtraukiant ir konkretų konfliktų zonų atvejį. Išsamesnė informacija padės oro vežėjams įvertinti su konflikto zona susijusią riziką.

               Pakeitimas, jei bus priimtas, padės geriau įvertinti ir skelbti informaciją apie konfliktų grėsmės pobūdį ir mastą ir jų pasekmes civilinei aviacijai, o tai yra Reglamento (ES) 2018/1139 88 straipsnio 3 dalies b punkto dalykas. Tuo straipsniu suteikiama Europos Sąjungos aviacijos saugos agentūrai galių skleisti atitinkamą informaciją ir rekomenduoti taisomuosius veiksmus, kurių turi imtis nacionalinės kompetentingos institucijos arba fiziniai ir juridiniai asmenys, kuriems taikomas tas reglamentas, kai kyla rizika civilinei aviacijai konfliktų zonose. Pakeitimas kartu su atitinkamomis ICAO rekomendacijomis dėl konfliktų zonų labai padėtų užtikrinti kiekvieno Sąjungos lygmeniu vykdomo veiksmo, skirto visiems su konflikto zona susijusiems Sąjungos oro vežėjams, tikslumą ir išbaigtumą.

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

               2.10.16 priedo (Aplinkos apsauga) I, II ir III tomų atitinkami 13, 10 ir 1 pakeitimai (darbotvarkės 28, 29 ir 30 punktai)

               2.10.1.Aprašymas

               Pasiūlymas yra susijęs su orlaivių triukšmu.

               Išsami informacija pateikta 2.10.3 punkte.

               2.10.2.Susiję Sąjungos teisės aktai

               Reglamentas (ES) 2018/1139

               2.10.3.Tarptautinių triukšmo ir išmetamųjų dujų standartų tobulinimas.

               Pateikti pakeitimai – Aviacijos ir aplinkos apsaugos komiteto (CAEP) pastarųjų trejų metų darbo rezultatas.

               Sąjunga palankiai įvertino jų detalizavimą, viena po kitos priimdama kelias pozicijas tuo metu, kai vyko techninis darbas ICAO lygmeniu. Daroma nuoroda į Tarybos pozicijas dėl oficialių raštų valstybėms Nr. 19/42, 19/43, 19/44.

               16 priedo I tomo 13 pakeitimas yra susijęs su bendro techninio, nomenklatūrinio ir tipografinio pobūdžio pataisymais. Juo taip pat siekiama patikslinti terminų apibrėžtis, kuriose yra žodis „traversas“ (abeam), patikslinti termino „antžeminė atskaitos trajektorija“ (reference ground track) apibrėžtį ir nustatyti konkrečią laiko lėtojo eksponentinio vidurkinimo leidžiamąją nuokrypą siekiant geriau apibūdinti faktinį eksponentinį laiko atsaką taikant vienos sekundės laiko konstantą. Galiausiai jame yra redakcinių pataisymų, susijusių su tinkamu modalinių veiksmažodžių must, shall ir should vartojimu.

               16 priedo II tomo 10 pakeitimas atspindi tai, kad neseniai (2019 m. vasario mėn. vykusiame vienuoliktajame posėdyje) ICAO CAEP patvirtino nelakiųjų kietųjų dalelių (nvPM) masės ir skaičiaus standartus. Parengus tą naują standartą bus užbaigtas galutinis orlaivių aplinkosauginio sertifikavimo komponentas ir taip užbaigtas visas ikigarsinių lėktuvų triukšmo, vietos oro kokybės ir išmetamo CO2 kiekio standartų rengimo ciklas.

               Naujasis standartas nuo 2023 m. sausio 1 d. bus taikomas naujų tipų ir gaminamiems varikliams, kurių vardinė trauka didesnė nei 26,7 kN. Nustatant nvPM masės ir skaičiaus ribas numatytas tam tikras palengvinimas varikliams, kurių vardinė trauka yra mažesnė nei 150 kN.

               16 priedo III tomo 1 pakeitimu siūloma įvesti termino „tipo projektas“ apibrėžtį ir atlikti įvairių apibrėžčių patobulinimų; pateikti standartų taikomumo sertifikuoto išmetamo CO2 kiekio lėktuvams, kurie yra išvestinės nesertifikuoto išmetamo CO2 kiekio lėktuvų versijos, paaiškinimus; pateikti paaiškinimą dėl institucijos, atsakingos už išimčių suteikimą, ir dėl išimčių registravimo proceso; išbraukti perteklinį tekstą etaloninių sąlygų skirsnyje ir ištaisyti smulkias tipografinio pobūdžio klaidas.

               Pozicija, kurios turi būti laikomasi Sąjungos vardu, yra pritarti pakeitimams, kurie yra suderinami su Reglamentu (ES) 2018/1139.

               2.11.18 priedo (Saugus pavojingųjų krovinių vežimas oru) 13 pakeitimas (darbotvarkės 31 punktas)

               2.11.1.Aprašymas

               Pasiūlymas yra susijęs su toksiškų ir infekcinių medžiagų terminija ir atskyrimo nuostatomis.

               2.11.2.Susiję Sąjungos teisės aktai

               Reglamento (ES) Nr. 965/2012 IV priedo CAT.GEN.MPA.200 dalis, kurios esmė yra nurodyti, kad „[p]avojingieji kroviniai skraidinami pagal Čikagos konvencijos 18 priedą“.

               Pozicija, kurios turi būti laikomasi Sąjungos vardu, yra pritarti visam siūlomam pakeitimui.

                     (1)

                        2018 m. liepos 4 d. Europos Parlamento ir Tarybos reglamentas (ES) 2018/1139 dėl bendrųjų civilinės aviacijos taisyklių, ir kuriuo įsteigiama Europos Sąjungos aviacijos saugos agentūra, iš dalies keičiami Europos Parlamento ir Tarybos reglamentai (EB) Nr. 2111/2005, (EB) Nr. 1008/2008, (ES) Nr. 996/2010, (ES) Nr. 376/2014 ir direktyvos 2014/30/ES ir 2014/53/ES bei panaikinami Europos Parlamento ir Tarybos reglamentai (EB) Nr. 552/2004 ir (EB) Nr. 216/2008 bei Tarybos reglamentas (EEB) Nr. 3922/91 (OL L 212, 2018 8 22, p. 1).

                     (2)

                        2011 m. lapkričio 3 d. Komisijos reglamentas (ES) Nr. 1178/2011, kuriuo pagal Europos Parlamento ir Tarybos reglamentą (EB) Nr. 216/2008 nustatomi su civilinės aviacijos orlaivių įgula susiję techniniai reikalavimai ir administracinės procedūros (OL L 311, 2011 11 25, p. 1).

                     (3)

                        2014 m. lapkričio 26 d. Komisijos reglamentas (ES) Nr. 1321/2014 dėl orlaivių nepertraukiamojo tinkamumo skraidyti ir aviacijos produktų, dalių bei prietaisų tinkamumo naudoti ir šias užduotis atliekančių organizacijų bei darbuotojų patvirtinimo (OL L 362, 2014 12 17, p. 1).

                     (4)

                        2015 m. vasario 20 d. Komisijos reglamentas (ES) 2015/340, kuriuo pagal Europos Parlamento ir Tarybos reglamentą (EB) Nr. 216/2008 nustatomi su skrydžių vadovų licencijomis ir pažymėjimais susiję techniniai reikalavimai ir administracinės procedūros, iš dalies keičiamas Komisijos įgyvendinimo reglamentas (ES) Nr. 923/2012 ir panaikinamas Komisijos reglamentas (ES) Nr. 805/2011 (OL L 63, 2015 3 6, p. 1).

                     (5)

                        2017 m. kovo 1 d. Komisijos įgyvendinimo reglamentas (ES) 2017/373, kuriuo nustatomi oro eismo valdymo ir oro navigacijos paslaugų teikėjų, kitų oro eismo valdymo tinklo funkcijų vykdytojų ir tų subjektų priežiūros bendrieji reikalavimai, panaikinamas Reglamentas (EB) Nr. 482/2008, įgyvendinimo reglamentai (ES) Nr. 1034/2011, (ES) Nr. 1035/2011 ir (ES) 2016/1377 ir iš dalies keičiamas Reglamentas (ES) Nr. 677/2011 (OL L 62, 2017 3 8, p. 1).

                     (6)
                   2011 m. lapkričio 3 d. Reglamento (ES) Nr. 1178/2011, kuriuo nustatomi su civilinės aviacijos orlaivių įgula susiję techniniai reikalavimai ir administracinės procedūros, I priedas.

                     (7)

                      Nuorodos į AIRMET ir SIGMET pateikiamos Reglamente (ES) 2017/373. Tai – oro erdvės naudotojams teikiama informacija apie tam tikras meteorologines sąlygas.

                     GAMET apibrėžtas ICAO taisyklėse. Tai – paprasta glausta kalba teikiama skrydžių informacijos regiono ar jo dalies prognozė mažaaukščiams skrydžiams rajone, kurią rengia atitinkamos meteorologijos institucijos paskirta meteorologijos tarnyba ir kuria keičiamasi su gretimų skrydžių informacijos regionų meteorologijos tarnybomis pagal atitinkamų meteorologijos institucijų susitarimą. ES teisės aktuose vartojamas terminas „prognozė mažaaukščiams skrydžiams rajone“, apibrėžtas Reglamento (ES) Nr. 2017/373 I priede (apibrėžtys).

                     (8)
                   Resuspenduotieji ugnikalnių pelenai – ICAO terminas, kuriuo apibūdinami ugnikalnio pelenai, kuriuos, galbūt praėjus tam tikram laikui nuo ugnikalnio išsiveržimo ir tam tikru atstumu nuo išsiveržusio ugnikalnio, stiprūs vėjai pakėlė į atmosferą ir išsklaidė taip, kad jie kelia pavojų orlaiviams.

                     (9)

                        2012 m. spalio 5 d. Komisijos reglamentas (ES) Nr. 965/2012, kuriuo pagal Europos Parlamento ir Tarybos reglamentą (EB) Nr. 216/2008 nustatomi su orlaivių naudojimu skrydžiams susiję techniniai reikalavimai ir administracinės procedūros (OL L 296, 2012 10 25, p. 1).

                     (10)

                        2010 m. spalio 20 d. Europos Parlamento ir Tarybos reglamentas (ES) Nr. 996/2010 dėl civilinės aviacijos avarijų ir incidentų tyrimo ir prevencijos, kuriuo panaikinama Direktyva 94/56/EB (OL L 295, 2010 11 12, p. 35).

                     (11)

                        2014 m. vasario 12 d. Komisijos reglamentas (ES) Nr. 139/2014, kuriuo pagal Europos Parlamento ir Tarybos reglamentą (EB) Nr. 216/2008 nustatomi su aerodromais susiję reikalavimai ir administracinės procedūros (OL L 44, 2014 2 14, p. 1).